Indah Ruhaila

Siti Ruhailah Hussein (lahir 30 Julai 1987) atau lebih dikenali sebagai Indah Ruhaila merupakan seorang penyanyi wanita Malaysia. Memulakan kerjaya muziknya pada 2008, Indah melancarkan album studio senama pertamanya yang menggunakan namanya sebagai judul album. Pada tahun 2013, beliau terpilih sebagai salah seorang peserta Akademi Fantasia musim ke-10 di mana beliau berjaya memenangi tempat keempat.

Kehidupan awal 
Dilahirkan pada 30 Julai 1987 di Kota Tinggi, Johor, Indah ialah anak ketiga dari 5 adik beradik. Dibesarkan dalam keluarga  seni, beliau merupakan cucu saudara kepada penyanyi veteran, allahyarhamah Rosiah Chik. Vokalis kumpulan Illusi iaitu Ayai pula merupakan bapa saudara sepupu beliau. Beliau bersekolah di Sekolah Menengah Taman Air Biru. Berpendidikan sekolah agama sehingga Pendidikan Kelas Khas. Beliau menyambung pengajian ke peringkat Diploma di Open University, Johor Bahru. Wajah Indah ada iras Cina kerana datuknya (sebelah ibu) berbangsa Cina. Bapanya, Hussein Mohamed ialah bekas pemain bolasepak negeri Johor sekitar tahun 70an dan 80an.

Kerjaya 
Indah mula menunjukkan bakat nyanyiannya di peringkat sekolah apabila beliau menjadi juara dalam pertandingan karaoke di sekolahnya dan mendapat jemputan membuat persembahan. Indah pernah menyanyi dengan iringan kugiran secara langsung sendiri di sebuah hotel di Johor Bahru dan beberapa kelab hiburan yang lain sebagai titik mula minatnya dalam nyanyian dengan sokongan keluarganya. Bapanya ialah penyelia muzik dan penyanyi keroncong Majlis Perbandaran Pasir Gudang dan Yayasan Warisan Johor suatu ketika dahulu.

Beliau dan bapanya sering mendapat jemputan persembahan keroncong di Istana Johor suatu ketika dulu semasa Almarhum Sultan Iskandar Mahmood masih hidup. Disamping itu beliau juga mula berjinak-jinak memasuki pertandingan nyanyian di sekitar negeri Johor. Selepas beliau berjaya menjuarai sebuah pertandingan nyanyian anjuran Bernas di sebuah pusat membeli-belah di Johor Bahru, beliau disunting syarikat rakaman Suria Records (SRC) dan menandatangi kontrak. Dari situ bermulalah kerjaya Indah sebagai artis rakaman. Indah pernah merakamkan lagu tema raya berjudul "Di Lebaran Yang Ini" yang sangat indah susunan muziknya kerana mempunyai elemen rentak asli.

Beliau pernah muncul dengan album studio yang menggunakan namanya sebagai tajuk album yang dikeluarkan pada 13 Oktober 2008 di bawah SRC namun kurang menyerlah ketika itu. Kegagalan album pertamanya menyebabkan Indah kembali ke kampung halamannya di Johor Bahru dan bekerja sebagai penyanyi di sebuah lounge di kampung halamannya.

Sebelum bergelar artis, Indah pernah menyertai One in a Million musim pertama pada 2006, namun hanya layak ke pusingan saringan 50 orang. Beliau bersaing dengan kehadiran artis hebat seperti Dayang Nurfaizah dan Alyah dalam ujibakat tersebut. Kegagalan pada percubaan pertamanya tidak memadamkan minat Indah yang mendalam terhadap bidang nyanyian. Atas dorongan ibunya, pada tahun 2013 beliau menyertai program realiti TV popular Akademi Fantasia musim ke-10 antara lain turut disertai oleh Hael Husaini, Faizul Sany, Amira Othman dan Nabila Razali dan berjaya melayakkan diri ke peringkat akhir. Single "Percayalah" ciptaan Aiman yang dibawakan semasa konsert akhir AF2013 telah mendapat sambutan hangat dan berjaya menempatkan diri di pentas pertandingan akhir Anugerah Juara Lagu 2014 setahun kemudian.

Kesinambungan kejayaan Indah diteruskan pada tahun 2015 dengan kemunculan lagu "Di Sebalik Takdir" hasil karya Edry KRU yang sangat menguji vokal Indah dan penyampaian Indah sangat memukau tetapi di mana silapnya lagu ini tidak mendapat tempat di telinga pendengar. Lagu duet bersama Ewal Ismail berjudul "Cerita Cinta Kita" juga hasil karya Edry Abdul Halim.

Pada tahun yang sama, beliau menggangotai kumpulan The Lomas yang turut disertai oleh Aisyah Aziz, Amira Othman dan Nabila Razali. Kumpulan ini telah melancarkan dua single setakat ini, "Bila Larut Malam" dan "Rindu".

Beliau juga berhasrat ingin mengembangkan portfolio kerjayanya dengan menceburi bidang lakonan di pentas teater. Indah pernah ditawarkan menjayakan teater P. Ramlee The Musical namun beliau menolak secara baik kerana berpendapat kurang keyakinan diri.

Indah telah dipelawa untuk menyumbangkan suara untuk runut bunyi filem Kau Yang Satu arahan Osman Ali menerusi lagu yang bertajuk sama.

Beliau muncul bersama single terbaharu, "Pudar", hasil nukilan Amylea Azizan dan dikeluarkan pada 29 Mac 2019. Muzik video iringannya juga telah diterbitkan bagi mempromosikan single ini. "Pudar" juga turut layak bertanding di Separuh Akhir Muzik Muzik 34.

Pada 24 Oktober 2020, Indah bersama-sama Aina Abdul, Tomok dan Lan Solo muncul dalam rancangan Vokal Mania di TV3, di mana mereka berentap bersama 24 penyanyi amatur untuk memenangi wang tunai sebanyak RM80,000.

Kehidupan peribadi
Indah berkahwin dengan Ahmad Shariff Ahmad Taufik pada 24 Disember 2017. Beliau sebelum ini pernah bertunang dengan seorang lelaki yang hanya dikenali sebagai Mr. R selama empat tahun namun pertunangan tersebut berakhir pada April 2017. Beliau juga mempunyai hobi meneroka dan melancong.

Indah juga ialah peminat pasukan bola sepak Johor Darul Ta'zim F.C.

Diskografi

Album studio

Single

Filemografi

Anugerah dan pencalonan

Rujukan

Pautan luar
 
 
 

Penyanyi berbahasa Melayu
Penyanyi wanita Malaysia
Peserta Akademi Fantasia
Kelahiran 1987
Orang dari Johor
Orang hidup
Artis Suria Records
Orang Malaysia berketurunan Melayu
Muslim Malaysia